Source: http://szabadalmi.hu/vedjegybitorlas/
Timestamp: 2017-03-30 18:32:22
Document Index: 26813041

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Védjegybitorlás - Pintz és Társai Kft.
MenüRólunk mondták
Irodánk sokéves gyakorlattal rendelkezik bitorlási ügyekben, szabadalmi ügyvivőink munkáját széleskörű peres gyakorlattal rendelkező jogászok segítik. Magyarországon minden védjegybitorlási ügyet a Fővárosi Törvényszék (ill. a Fővárosi Ítélőtábla) bírál el, és mivel jogászaink ezekben az ügyekben többéves gyakorlattal rendelkeznek, ismerik a bíróság joggyakorlatát, és sikerrel képviseljük ügyfeleinket.
Bitorlással vádolnak
Ügyvédi felszólítás, bírósági felhívás érkezik: bitorlással vádolnak! Minket, akik minden részletre figyelni szoktunk, és vállalkozásunk során a legnagyobb körültekintéssel jártunk el! Most aztán hová forduljunk, mit tegyünk?
Javaslatunk: mielőbb forduljon jogi szakemberhez, mielőtt bármilyen felhívásra is ösztönösen válaszol! Sokat ronthat a helyzetünkön a spontán adott laikus válasz!
A szerzői jogi, szabadalmi- és védjegyoltalom kizárólagos jogot jelent a szellemi alkotás/szellemi termék használatára, és a bírósági fellépés lehetőségét azzal szemben, aki a jogosult szerint visszaél a szerzői művével, találmányával, levédett márkanevével.
Fontos tudni, hogy a bitorlás „objektív kategória”, azaz hiába érvelünk például azzal, hogy nem is hallottunk eddig a másik félről, nemhogy a lajstromozott oltalmáról… A polgári jogban a bitorlás ugyanis megállapítható attól függetlenül, hogy jó- vagy rosszhiszeműek voltunk. A jóhiszeműségnek legfeljebb a büntetőjogban van jelentősége, ha a jogosult ilyen útra tereli az ügyet.
Az esetleges válaszadás, illetve a perben előterjesztendő ellenkérelem megfogalmazása vagy más ellenlépés feltárása komoly felkészültséget igénylő szakmai munka. Az e körben felmerülő élethelyzetek rendkívül komplexek, ezért jogi tanácsadás esetén a személyes egyeztetés feltétlenül szükséges.
Mielőtt még bekövetkezne az ellenünk való fellépés, célszerű, ha megelőzésként saját új megoldásunkat levédjük. A levédetés mint megelőző intézkedés nem feltétlenül biztosít erős oltalmat, de ha minket vádolnak bitorlással, akkor hatalmas előnyt jelenthet. Ilyenkor a másik félnek előbb saját oltalmunkat kell töröltetnie, megsemmisítenie, nekünk meg bőven marad időnk eldönteni, mihez kezdünk a jogvitás helyzetben.
Lenyúlták a nevemet
Ha védjegyét, kereskedelmi nevét jogosulatlanul hasznosítják, a jogosultnak számos polgári jogi eszköz áll a rendelkezésére:
kérheti a bíróságtól a bitorlás megállapítását,
kérheti, hogy a jogsértőt végzéssel tiltsák el a további jogellenes magatartástól,
elégtételt kérhet nyilatkozat formájában vagy más módon,
követelheti a jogsértésből származó gazdagodás kiadását,
követelheti a bitorláshoz használt eszközök és a bitorlással létrejött termékek lefoglalását és megsemmisítését,
követelheti, hogy a bitorló tárja fel a bitorlással kapcsolatos üzleti kapcsolatait,
és a polgári jog szabályai szerint kártérítést követelhet.
Védjegybitorlási per
Az első tárgyaláson csak az esetlegesen kért tiltó végzéssel (az ideiglenes intézkedéssel) foglalkozik majd a bíró, ha a felperes igényel ilyet. A bíróság az ügy érdemi kérdéseiről később, legalább még egy további tárgyalás után fog dönteni. Az ügynek ebben a szakaszában több hét is eltelhet a tárgyalások között, és több hónap is eltelhet, mire a második szakaszban a bíróság döntést hoz az ügy érdemében. Az elsőfokú eljárás általában egy-két évig tart (ha nem függesztik fel vagy szüntetik meg megsemmisítési eljárás miatt).
A jogorvoslat egyfokú, vagyis védjegybitorlás estén csak egy lehetőség van a fellebbezésre, és a fellebbviteli bíróság viszonylag gyorsan dolgozik. Ennek ellenére további hat-nyolc hónap is eltelhet, mire jogerős döntés születik.
A védjegyjogosult kérheti ideiglenes eltiltó (lefoglaló) végzés kibocsátását a bíróságtól, ha a bitorlási per elindult. Ehhez azt szükséges bizonyítania, hogy a megjelölés védjegyoltalom alatt áll, és hogy az alperes az oltalommal védett védjegyet hordozó terméket forgalmazta vagy hirdette. Az ideiglenes intézkedés hatékony védelmet jelent, tekintve, hogy azokról a bíróság soron kívül határoz, az érdemi döntés előtt.
Határidők (ideiglenes intézkedés)
Elvben nincs határideje az ideiglenes intézkedésre vonatkozó kérelem benyújtásának, de a gyakorlatban (néhány kivételtől eltekintve) csak akkor bocsátják ki a végzést, ha a szabadalmas a kérelmet a bitorlásról való tudomásszerzéstől számított hatvan napon belül benyújtja. Ha a védjegybitorlás már hat hónapnál régebb óta fennáll, a végzés kibocsátásának erősen csökken az esélye. A fenti gyakorlat hátterében az áll, hogy ha a szabadalmas a határidőket nem tartja be, akkor azt is bizonyítania kell, hogy közvetlenül fenyegeti valamilyen kézzelfogható kár bekövetkezése, vagy valamilyen egyéb, különös méltánylást érdemlő körülmény áll fenn. A szabadalmasnak ugyancsak igazolnia kell, hogy a felperesi oldalon jelentkező előnyök meghaladják azokat a hátrányokat, amelyek az ellenérdekű felet érhetik.
Eljárás ideiglenes intézkedés végett
Az elsőfokú döntés 1-3 hónapot vesz igénybe. Először kb. két héten belül elküldi a bíróság a kérelmező beadványát az ellenérdekű félnek, aki rövid határidővel válaszolhat. Ha nem érkezik válasz, a bíróság a felek meghallgatása nélkül is kibocsáthat végzést, de ilyen ritkán történik.
Ha az ellenérdekű fél válaszol, akkor általában két hónapon belüli időpontra tárgyalást tűz ki a bíróság. Az ideiglenes intézkedést elrendelő végzésről a tárgyalás (ún. meghallgatás) után dönt a bíróság. A döntés ellen lehet fellebbezni, de ha elrendelték az ideiglenes intézkedést, akkor az előzetesen (azonnal) végrehajtható lesz.
Az ideiglenes intézkedés elleni fellebbezés esetén az eljárás további két-három hónapig tart.
Ha az alperes bizonyítja, hogy az ideiglenes intézkedés miatt kárt fog szenvedni, a bíróság elrendelheti, hogy a kérelmező (felperes) helyezzen biztosítékot letétbe, melynek nincs felső határa. Ha a biztosítékot nem fizetik ki, a végzésben elrendelt szankció nem lép hatályba, de a kérelmezőnek nem keletkezik további kötelezettsége.
Mint minden polgári per, a bitorlási per sikere is nagyobb részt a felperesen múlik, hiába képviseli jogi képviselő. Polgári perekben ugyanis többnyire mindent a felperesnek kell bizonyítania. A legfontosabb tehát, hogy minden bizonyíték rendelkezésre álljon minden olyan tényállítás tekintetében, amire hivatkozik a védjegy jogosultja.
Bitorlási és védjegytörlési ügyekben Magyarországon ugyanaz a bíróság jár el, de védjegytörlés esetén az elsőfokú fórum a Szellemi Tulajdon Nemzeti Hivatala (SZTNH, Szabadalmi Hivatal), és csak fellebbezést követően kerülnek az ügyek a bíróságra.
A törvény nem írja kötelezően elő a bíróság számára a bitorlási per felfüggesztését, ha a szóban forgó védjegy ellen törlési eljárást kezdeményeznek a SZTNH előtt, de a gyakorlatban többnyire felfüggesztik az eljárást a jogerős döntésig.
Ha ideiglenes intézkedés elrendelését is kérik a bíróságtól, a bíróság nem függeszti fel az eljárást, amíg nem dönt az intézkedés elrendelésről. Még ha a védjegy törlését el is rendelte a Hivatal, a bíróságnak akkor is a végzésről kell előbb döntenie, és csak utána a felfüggesztésről. Ha a Hivatal törölte a védjegyet, akkor minimális annak az esélye, hogy a bíróság ideiglenes intézkedést bocsásson ki.
A védjegyekkel kapcsolatos ügyeket Magyarországon egy különleges bíróság bírálja el. Minden bitorlási ügyet ugyanaz a két bírói kollégium lát el a Fővárosi Törvényszéken. A fellebbezés szintén egy specializált bírósághoz, a Fővárosi Ítélőtáblához kerül. A törlési eljárás a Hivatal előtt kezdődik, de az első fellebbezés után az előbbi két bíróság dönt. Érdemes megjegyezni, hogy a törlési eljárás háromfokú, két fellebbezési lehetőséggel.
A pert megelőző egyeztetés
Cégek közötti bitorlási perek esetében az eljárás megindítása előtt először írásban kell felszólítani a másik felet, meg kell kísérelni a peren kívüli vitarendezést. A polgári eljárásjog szabályai szerint a bíróság érdemi vizsgálat nélkül elutasítja a keresetet, ha nincs hozzá csatolva a meghatározott tartalommal megírt felszólító levél. Ez egy viszonylag új szabály, és még nem alakult ki a stabil bírósági gyakorlat arra vonatkozóan, hogy kell ezt az intézményt alkalmazni védjegybitorlási perekre. Már volt olyan esetünk, amikor a bíróság úgy rendelte el az ideiglenes intézkedést, hogy nem csatoltuk az említett levelet. Ennek ellenére azt tanácsoljuk felperes ügyfeleinknek, hogy lehetőség szerint gondoskodjanak az előzetes felszólításról.
A keresetlevél benyújtása előtt is van lehetőség ideiglenes intézkedést kérni. Ilyenkor a felperesnek tizenöt nap áll a rendelkezésére, hogy benyújtsa a keresetlevelet, már amennyiben elrendelik az ideiglenes intézkedést. Ha a felperes ezt az utat választja, lesz ideje elküldeni a felszólítást, amíg az intézkedés ügyében a bíróság határozatot hoz.
További informáciért keresse fel az www.bitorlas.hu oldalt.
Szabadalmi blog - Világmegváltó találmányok | Védjegyblog - Kiváló áruk fóruma